CELEX: 62013TN0692
Language: el
Date: 2013-12-20 00:00:00
Title: Υπόθεση T-692/13: Προσφυγή της 20ής Δεκεμβρίου 2013 — SACBO κατά Επιτροπής και TEN-T EA

15.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/43
            
         Προσφυγή της 20ής Δεκεμβρίου 2013 — SACBO κατά Επιτροπής και TEN-T EA
   (Υπόθεση T-692/13)
   2014/C 45/74
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Società per l'aeroporto civile di Bergamo-Orio al Serio SpA (SACBO SpA) (Grassobbio (BG), Ιταλία) (εκπρόσωποι: G. Greco, M. Muscardini και G. Carullo, δικηγόροι)
   
      Καθών: Εκτελεστικός Οργανισμός Διευρωπαϊκού Δικτύου Μεταφορών (TEN-T EA), Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               ως κύριο αίτημα: να ακυρώσει την απόφαση της 23ης Οκτωβρίου 2013 του Εκτελεστικού Οργανισμού Διευρωπαϊκού Δικτύου Μεταφορών, καθώς και κάθε προγενέστερη πράξη προσδιοριζόμενη στο δικόγραφο της προσφυγής, κατά το μέρος με το οποίο, επιβεβαιώνοντας την απόφαση της 18ης Μαρτίου 2013, δεν ενέκρινε τις εξωτερικές δαπάνες που αφορούν τις δραστηριότητες 1, 2.1, 4, 5, 6 και 7, με αποτέλεσμα τη μείωση της οφειλόμενης συγχρηματοδοτήσεως και την αναζήτηση ποσού 158 517,54 ευρώ, επιφέροντας όλες τις εκ του νόμου συνέπειες·
            
         
               —
            
            
               ως επικουρικό αίτημα: να διαπιστώσει την απουσία προθέσεως καταστρατηγήσεως και τεχνητής κατατμήσεως των δραστηριοτήτων που αποτελούν αντικείμενο συγχρηματοδοτήσεως και, ως εκ τούτου, να ακυρώσει την απόφαση της 23ης Οκτωβρίου 2013 του Εκτελεστικού Οργανισμού Διευρωπαϊκού Δικτύου Μεταφορών, καθώς και κάθε προγενέστερη πράξη προσδιοριζόμενη στο δικόγραφο της προσφυγής, κατά το μέρος με το οποίο, επιβεβαιώνοντας την απόφαση της 18ης Μαρτίου 2013, δεν ενέκρινε τις εξωτερικές δαπάνες που αφορούν τις δραστηριότητες 1, 2.1, 4, 5, 6 και 7, με αποτέλεσμα τη μείωση της οφειλόμενης συγχρηματοδοτήσεως και την αναζήτηση ποσού 158 517,54 ευρώ, επιφέροντας όλες τις εκ του νόμου συνέπειες·
            
         
               —
            
            
               σε κάθε περίπτωση, να επαναπροσδιορίσει την προβλεπόμενη από την Επιτροπή μείωση της συγχρηματοδοτήσεως στο μέτρο που θα κριθεί πλέον κατάλληλο υπό το πρίσμα της αρχής της αναλογικότητας.
            
         
               —
            
            
               να καταδικάσει τους καθών στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα στην υπό κρίση υπόθεση είναι επίσης προσφεύγουσα στην υπόθεση T-270/13, C-207, SACBO κατά Επιτροπής και TEN — T EA, της 20ής Ιουλίου 13, σ. 46).
   Διευκρινίζεται συναφώς ότι στο πλαίσιο της υποθέσεως αυτής αμφότεροι οι καθών προέβαλαν ένσταση απαραδέκτου της προσφυγής στον βαθμό που αυτή στρέφεται κατά πράξεως η οποία, κατά την άποψή τους, είναι μη οριστική.
   Κατά την προσφεύγουσα, απλώς και μόνον προς εξασφάλιση πλήρους άμυνας, ασκήθηκε προσφυγή κατά της αποφάσεως της 23ης Οκτωβρίου 2013 του εν λόγω Εκτελεστικού Οργανισμού, προκειμένου να διαπιστωθεί ο παράνομος χαρακτήρας της αποφάσεως για τη μείωση της χρηματοδοτήσεως.
   Οι λόγοι ακυρώσεως και τα κύρια επιχειρήματα που εν προκειμένω προβάλλονται ταυτίζονται με τους λόγους ακυρώσεως και τα κύρια επιχειρήματα που προβλήθηκαν στο πλαίσιο της υποθέσεως T-270/13.